<classify> MAKAMU wa Rais, Samia Suluhu Hassan amesema katika Uchaguzi Mkuu wa mwakani, madiwani ambao hawajazisimamia halmashauri zao kutenga asilimia 10 ya fedha za ndani kwa ajili ya mifuko ya akinamama, vijana na wenye ulemavu hawatapewa nafasi.Akizungumza kabla ya kuzindua Mradi wa Kutokomeza Vitendo vya Unyanyasaji na Udhalilishiaji dhidi ya wanawake na watoto katika maeneo ya masoko jijini hapa jana, Samia alisema madiwani ambao hawajasimamia vizuri hawatapata nafasi ya kugombea. Alisema madiwani hao hawatapata nafasi ya kugombea katika nafasi hizo, kutokana na kushindwa kuzisimamia halmashauri zao kuhakikisha zinatenga asilimia 10 ya fedha za ndani kwa wanawake, vijana na wenye ulemavu. Alisema pia wapo madiwani ambao wamekuwa wakitumia fedha za mifuko hiyo kisiasa kwa kuvipa vikundi vinavyotoka katika maeneo yao ambavyo vitawapa kura, na hao watakuwa wamefeli katika kupata nafasi hizo. Makamu wa Rais alisema licha ya kubadilisha sheria katika mwaka 2018 kuwa suala la kisheria kwa halmashauri kutenga asilimia nne kwa wanawake, nne kwa vijana na mbili kwa wenye ulemavu, nyingi kati yake zimekuwa hazitekelezi matakwa ya sheria hiyo ya kutenga fedha hizo kwa ajili ya kuwezesha makundi hayo. Alisema halmashauri hizo hazitoi fedha hizo kutokana na kuwa wavivu kukusanya fedha hizo kutoka katika vyanzo vyao na hivyo kuzifanya zishindwe kuzitenga fedha hizo kwa ajili ya mifuko hiyo. Alisema katika baadhi ya halmashauri fedha hizo zikikusanywa zimekuwa zikitumika kwa ajili ya kulipana posho madiwani katika vikao vyao, badala ya kuvipa vikundi kwa lengo la kuvijengea uwezo wa kichumi na kuondoa umasikini katika familia. Aliwaagiza wakurugenzi wa halmashauri 185 nchini, kuongeza kiwango cha mikopo inayotolewa kwa wanawake, vijana na wenye ulemavu ambazo zinakuwa kidogo na zinaishia kununua madera badala ya kufanya miradi yenye tija. Alisema serikali ilifanya marekebisho ya Sheria ya Fedha za Mamlaka za Mitaa ya mwaka 2018 kwa lengo la kuufanya uchangiaji wa asilimia 10 wa pato la ndani ya halmashauri kuwa wa kisheria na kuondoa riba kwenye mipoko inayotokana na fedha hizo.Alisema pamoja na kuongezeka kwa uchangiaji wa fedha za ndani katika mfuko wa maendeleo kutoka Sh bilioni 3.4 mwaka 201516 hadi Sh bilioni 16.3 kwa mwaka 201718, bado ni kiwango kidogo ambacho halmashauri zinatakiwa kukusanya zaidi. Akizungumza, Waziri wa Afya, Maendeleo ya Jamii, Jinsia Wazee na Watoto, Ummy Mwalimu alimwomba Makamu wa Rais awasaidie kuwahimiza wakurugenzi wa halmashauri kuhakikisha kiwango cha mikopo inayotolewa kwa vikundi vya wanawake, vijana na wenye ulemavu. Ummy alimwomba Makamu wa Rais awaeleze wakurugenzi kuongeza kiwango cha mikopo kutoka Sh 500,000 hadi milioni moja iongezeke hadi Sh milioni 10 hadi 100 ili wafanye shughuli zenye tija.Alisema mtindo wa kutoa fedha kidogo kunawafanya wanawake washindwe kuanzisha shughuli zenye tija badala yake wagawane na wasifanye shughuli zozote za maendeleo. Alisema takwimu za kitaifa zinaonesha kati ya watu 100; 67 wanaonyanyaswa ni wanawake katika maeneo mbali mbali ya masoko, nyumbani, kwenye vyombo vya usafiri hata kama wanaume nao wananyanyaswa. Alishukuru mamlaka za serikali za mitaa na wadau kuunga mkono kampeni hiyo iliyozinduliwa na Jane Magigita miaka mitatu iliyopita ya kutokomeza vitendo vya ukatili kupitia Kampeni ya Wape riziki si matusi, akaomba jamii isaidie kampeni hiyo. Takwimu za polisi zinaonesha vitendo vya ukatili katika mwaka 2018 vilikuwa 43,487 na mwaka uliotangulia vilikuwa 41,416 kitendo kinachoonesha vinaongezeka, lakini inaonesha ni kutokana na elimu kuongezeka. Akizungumza Katibu Mkuu Wizara ya Afya Idara ya Maendeleo ya Jamii, Jinsia, Wazee na Watoto, Dk John Jingu alisema wametoa pikipiki 29 ambazo kati yake 14 zitatolewa mkoani Dodoma na 15 mkoani Katavi kwa ajili ya watendaji wa maendeleo ya jamii ili kufuatilia vitendo vya udhalilishaji na unyanyasaji wanawake na vijana. Akizungumza Mwenyekiti wa Jumuiya ya Tawala za Mitaa ALAT, Gulamhaeez Mukadam alipongeza halmashauri ya Jiji la Dodoma kutenga Sh bilioni 2.8 kwa vikundi vya akinanamama, akaomba nyingine pia ziige hatua hiyo.Alisema uzinduzi wa kampeni ya kupinga vitendo vya unyanyasaji na udhalilishaji wanawake na watoto katika masoko inataka kujenga ufahamu kwa jamii kuacha vitendo vya udhalilishaji na unyanyasaji na kuwapa fursa wanawake kushiriki katika kujenga uchumi  <topic>: KITAIFA 